《出嘉峪关作》
清代·施补华

健儿佩弓刀，骏马施鞍勒。问君将何之，遥遥温宿国。

皇威轶汉唐，郡县分绝域。开济谅非才，劳役宁敢恤。

暮宿嘉峪关，别酒破萧瑟。凌晨出西门，送客旌旗密。

悲风浩浩来，瘦日荒荒出。登车一顾盼，凄然天地色。

亲朋道旁揖，去去语言塞。有泪忍不流，百病搅胸臆。

咄哉丈夫雄，作此久凄恻。区区万里怀，未许陈班识。

干戈惊吾民，相与事休息。下服诸戎心，上扬群圣德。

作者简介：（1836—1890）清浙江乌程人，字均甫，一字均父。同治九年举人，官至山东候补道。有《泽雅堂诗文集》。